РЕПУБЛИКА СРБИЈА

НАРОДНА СКУПШТИНА

Одборза образовање, науку,

tехнолошки развој и информатичко друштво

14 Број: 06-2/209-19

17. септембар 2019. године

Б е о г р а д

ЗАПИСНИК

37. СЕДНИЦЕ ОДБОРАЗА ОБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО,

ОДРЖАНЕ 17. СЕПТЕМБРА 2019. ГОДИНЕ

Седница је почела у 9,00 часова.

Седници је председавао, председник Одбора Муамер Зукорлић.

Седници су присуствовали чланови Одбора: Љубиша Стојмировић Марко Атлагић, Наташа Ст. Јовановић, Жарко Обрадовић, Милетић Михајловић, Михаило Јокић, Милан Кнежевић и Ђорђе Косанић.

Седници Одбора су присуствовали заменици одсутних чланова Одбора: Андријана Аврамов (Владимир Орлић), Предраг Јеленковић (Милена Бићанин) и Арпад Фремонд (Фатмир Хасани).

Седници нису присуствовали чланови Одбора: Жарко Кораћ, Дубравко Бојић, Александра Јерков, Олена Папуга, Љупка Михајловска, као ни њихови заменици.

Седници су присуствовали из Министарства просвете, науке и технолошког развоја: министар Младен Шарчевић и помоћник министра за високо образовање доц. др Бојан Тубић.

На предлог председника Одбора, једногласно je усвојен следећи:

Дневни ред:

1. Разматрање Предлога закона о изменама Закона о високом образовању.

Прва тачка дневног реда – **Разматрање Предлога закона о изменама Закона о високом образовању, који је поднела Влада, у начелу**

Отварајући расправу, председник Одбора је приметио да се проблем „старих“ студената понавља из године у годину. Међутим, без обзира на упитност њихових захтева, народни посланици, као представници народа, нису у прилици да бирају теме. Затим је дао реч министру Шарчевићу.

Министар је такође запазио да квалитет, као циљ у Стратегији образовања, мора коначно да преовлада и да се овим студентима то јасно стави до знања. Лицитирање са бројем студента, који су уписали факултет пре Болоњског процеса, требало би прекинути увођењем јединственог информационог система у просвети, односно стварањем базе података о њиховом тачном броју. Овде се очекује да у утом смислу поступи КОНУС и активнија улога студената и проректора за наставу и за финансије на постојећим универзитетима.

Слично размишљање имао је и члан Одбора Михаило Јокић, залажући се да се периодично проверава тачан број „старих“ студената који су искористили погодности нових измена Закона о високом образовању о продужењу рока студирања.

Марко Атлагић сматра да продужење рока за ове студенте има дестимулишући ефекат на њих, опуштају се, како је рекао, али с друге стране они нису криви што су се уписали по једним правилима, а онда преведени на Болоњски систем студирања. Што се тиче проблема студената који студирају „по Болоњи“, то би требало да решавају ректорати.

Жарко Обрадовић је сугерисао да се тачно утврди који предмети на појединим факултетима нису више „актуелни“, односно ко би од професора, који су пензији, могао да се ангажују ради регулисања овог проблема. Наиме, како је министар претходно истакао, многи декани су му рекли да предмети, које би требало да савладају „стари“ студенти, нису више у програму студирања, односно да су поједини професори из тих предмета већ у пензији.

Заменик председника Одбора, Љубиша Стојмировић, напоменуо је да је у више наврата примао ове студенте и оценио да се њихов проблем може најефикасније решити тако што им се неће ограничавати рок за студирање. У закону, који је важио када су се они уписивали (до 2005. године), нису били предвиђени рокови за завршетак студија и то би, такође требало утврдити амандманом Одбора. Када су у питању студенти који су уписали студије након доношења новог Закона о високом образовању, тзв. болоњци, сматрао је да би се требало дати препорука факултетима да им се продужи рок студирања.

За известиоца Одбора на седници Народне скупштине одређен је председник Одбора, Муамер Зукорлић.

Седница је завршена у 9,40 часова.

СЕКРЕТАР ПРЕДСЕДНИК

Драгомир Петковић Муамер Зукорлић